דיכאון לאחר לידה

דיכאון לאחר לידה (באנגלית: Postpartum depression או PPD) הוא הפרעה במצב הרוח היכולה להופיע אצל נשים לאחר הלידה. כאחת מכל שמונה נשים (12.5%) חווה סימנים של דיכאון לאחר לידה. לרוב, הדיכאון מתחיל כארבעה שבועות לאחר הלידה ונמשך עד כשישה חודשים לאחר הלידה.

תסמינים

לאחר הלידה, נשים רבות יחושו קשיים נפשיים. במקרה של דיכאון לאחר לידה יופיעו חלק מהתסמינים הבאים למשך תקופה של מעל שבועיים:
 כעס או שינויים במצב הרוח
 בכי חריג, עצב או ייאוש
 תחושת אשמה, בושה או הערכה עצמית נמוכה
 שינויים באכילה (יותר או פחות מהרגיל)
 שינויים בשינה (יותר או פחות מהרגיל)
 אובדן עניין, הנאה, או שמחה מדברים שבעבר גרמו להנאה (אנהדוניה)
 נסיגה חברתית
 מחשבות על גרימת נזק לתינוק או לאם

אם הסובלת מדיכאון לאחר לידה יכולה גם לדאוג מעט מדי או יותר מדי לתינוק. היא יכולה לפחד להישאר עם התינוק לבד, או להפגין עניין מועט בטיפול בו. אמהות עם דיכאון לאחר לידה עלולות להפגין רגשות שליליים כלפי התינוק או אף לחשוב על פגיעה בו. על אף שרגשות אלו מאיימים, רק במקרים נדירים מתבצעת פגיעה ממשית בתינוק.

סיכון נוסף בקרב אמהות הסובלות בדיכאון לאחר לידה הוא אובדנות. אובדנות מופיעה בשכיחות גבוהה יותר אצל נשים שצרכו אלכוהול או עישנו או שהייתה להן היסטוריה של הפלות. אובדנות במהלך השנה שלאחר הלידה נמצאה קשורה להפרעת דיכאון מז'ורי, אפיזודה דיכאונית חוזרת וגיל צעיר של היולדת.

אבחנה מבדלת 
דיכאון לאחר לידה אינו מופיע כאבחנה עצמאית ב־ DSM-5 וגם לא ב־ ICD 10. כדי לאבחן דיכאון לאחר לידה לפי DSM 5 ישתמש הפסיכיאטר באבחנה של דיכאון (דיכאון מז'ורי, או דיכאון מתמשך) תוך קביעת מאפיין ייחודי של הופעה בזמן לידה (Peripartum Onset Specifier). דיכאון לאחר לידה שונה מדכדוך לאחר לידה , מכיוון שהדכדוך חולף תוך זמן קצר ותסמיניו קלים. דיכאון לאחר לידה שונה גם מפסיכוזה שלאחר לידה, מכיוון שהפסיכוזה היא מצב נדיר, וכוללת גם בלבול והפרעות בחשיבה , ובמקרים חמורים אף הזיות. דיכאון לאחר לידה שונה גם מדיכאון קדם-לידתי, המתרחש לפני הלידה. עם זאת, מקובל בימינו להשתמש במושג "דיכאון במהלך ההריון ולאחר הלידה" הכולל גם את הדיכאון שלפני הלידה וגם את הדיכאון לאחריה.

אפידמיולוגיה 
לפי נתוני משרד הבריאות שכיחות ההפרעה בישראל בקרב נשים נעה בן 10% ל-15% מהנשים ההרות והנשים לאחר לידה. האומדנים מהעולם גבוהים במקצת ונעים בין 13% ל 19% מכלל הנשים ההרות והנשים לאחר לידה. יש המתייחסים לדיכאון בקרב גברים (בני הזוג של הנשים שילדו), גם כדיכאון לאחר לידה.

גורמי סיכון

זוהו מספר גורמי סיכון לדיכאון לאחר לידה. גורמים הקשורים להריון וללידה כוללים הריון לא רצוי או בלתי מתוכנן, קשיים קודמים שהיו בהריון או בלידה, לידה ראשונה, לידה בגיל צעיר או מבוגר מאוד, לידה טראומטית ושינוי הורמונלי לאחר הלידה.

גורמי לחץ כוללים לחץ הקשור בטיפול בתינוק או בשינויים שחלו בחיים, תינוק מאתגר הבוכה יותר מהרגיל, תינוק שנולד עם צרכים מיוחדים, קשיים בהנקה וגורמי לחץ נוספים: משפחתיים, כלכליים או תעסוקתיים.

גורמים הקשורים להיסטוריה של האם כוללים היסטוריה רפואית הכוללת דיכאון או חרדה בעבר, היסטוריה משפחתית  של דיכאון או הפרעות נפשיות, התעללות או קשיים משמעותיים בילדות. גורמים הקשורים למצבה החברתי של האם כוללים בידוד והיעדר תמיכה חברתית  והתעללות בעבר או בהווה של בן הזוג.

סיבות לדיכאון לאחר לידה

גורמי הסיכון הם גורמים הנמצאים במתאם עם הופעה של דיכאון לאחר לידה. אך קשר מתאמי אינו מעיד על סיבתיות, וייתכן שהקשר בין גורם הסיכון לבין הופעת הדיכאון אינו ישיר. הסיבות לדיכאון לאחר לידה אינן ברורות, וישנם גורמים רבים התורמים להתפתחות המחלה. שינויים הורמונליים יכולים להפעיל סימפטומים של דיכאון לאחר לידה. במהלך ההריון, רמות האסטרוגן והפרוגסטרון הן גבוהות ביותר. ביממה הראשונה לאחר הלידה, רמת ההורמונים הללו נופלת במהרה לרמות הרגילות שהיו לפני ההריון. שינוי קיצוני זה עלול להוביל לדיכאון. קיימת גם נפילה ברמה של הורמוני בלוטת התריס. גם ירידה זו יכולה לגרום לדיכאון.

אחד ההסברים האבולוציוניים לתופעה הוא שהדיכאון מסמן להורה השני ולחברי המשפחה המורחבת והקהילה שהתמיכה המתקבלת אינה מספיקה לגידול הילד. התנהגות זו היא אדפטיבית מכיוון שהיא מגדילה את המשאבים שהתינוק מקבל ובכך מגדילה את סיכוייו לשרוד.

מהלך המחלה 
במחקר מ-2011 נבדקה המצאות סימפטומים של דיכאון אצל 769 הורים. המחקר שהיה מחקר אורך, בדק סימפטומים של דיכאון החל מהטרימסטר השלישי להריון ועד שנה לאחר הלידה. החוקרים בדקו תסמיני דיכאון בעזרת כלי מחקר בשם שאלון אדינבורו לדיכאון לאחר לידה. בחלוף שלושה חודשים מהלידה אותר דיכאון אצל 9.3% מהנשים ו-3.4% מהגברים. בבדיקה לאחר 12 חודשים מהלידה נמצאו 4.4% דיכאון אצל הנשים ו-4.0% אצל הגברים. ההשערה היא שמהלך ההפרעה כנראה מושפע מתנודות הורמונליות ופיזיולוגיות הקשורות להריון עצמו. לכן שיעור הנשים עם ההפרעה נמצא גבוה בבדיקה לאחר שלושה חודשים. עם זאת החוקרים משערים שהשפעה זו היא קצרת טווח וחולפת בסופו של דבר. עם זאת ישנן סיבות וגורמי סיכון כמו תשישות ושינוי באורח החיים כתוצאה מהלידה, שהם ארוכי טווח יותר וגורמים לדיכאון שנמשך זמן רב יותר ובשיעור מאוד דומה בין נשים וגברים.

מניעה והתמודדות 
ישנן כמה המלצות למניעה והתמודדות עם דיכאון לאחר לידה. לפני הלידה ומיד אחריה, כדאי להימנע משינויים גדולים בחיים שיגרמו ללחץ נוסף לזה של הלידה. לאחר הלידה מומלץ:
 לנוח כמה שאפשר ולישון בזמנים בהם התינוק ישן
 לא לנסות לעשות הכל לבד, לבקש סיוע מבן או בת הזוג, חברים ובני משפחה
 להקדיש זמן לפנאי, ליציאה מהבית, לבילוי עם חברים או עם בן או בת הזוג
 לשוחח עם אחרים על הרגשות שחשים
 ללמוד מניסיונן של אמהות אחרות
 אם חשים קושי משמעותי, רצוי להצטרף לקבוצת תמיכה או לפנות לקבלת עזרה מקצועית מרופא המשפחה
 במהלך תקופת הדיכאון, אפשר לבקש מאדם אחר לטפל בתינוק

איתור מוקדם והתערבות משפרים את הפרוגנוזה של רוב הנשים. חלק גדול מהמניעה היא על ידי יידוע אודות גורמי הסיכון, וגורמים מהמערכת הרפואית יכולים לשחק תפקיד מרכזי באיתור וטיפול בדיכאון לאחר לידה. הרופא צריך לבחון אם הנשים שבטיפולו נמצאות בסיכון מוגבר לדיכאון לאחר לידה. כמו כן, התעמלות ותזונה נכונה יכולה לסייע במניעת דיכאון לאחר לידה ודיכאון בכלל. בארצות הברית, איגוד הרופאים המיילדים והגינקולוגים ממליץ כי במפגש המעקב הראשון בהריון יערך ריאיון לבחון אם יש דיכאון, האם יש גורמי לחץ משמעותיים, מהן מערכות התמיכה של האישה ואם ההריון מתוכנן. עם זאת, המלצות אלו אינן מיושמות בימינו באופן עקבי מספיק.

בישראל פועלת החל משנת 2002 תוכנית "אם לאם בקהילה" המספקת לאמהות לאחר לידה תמיכה על ידי אמהות מנוסות, בין השאר לצורך התמודדות עם קשיים ויצירת רשת תמיכה קהילתית.

טיפול
הטיפול בדיכאון לאחר לידה מתחיל בהערכה רפואית, על מנת לשלול בעיות רפואיות ופסיכולוגיות אחרות (תת פעילות של בלוטת התריס למשל). טיפולים אפשריים הם טיפול קוגניטיבי התנהגותי, טיפול תרופתי במידת הצורך, ביקורי בית, הקפדה על תזונה נכונה ודפוס תקין של שינה.

בשנת 2019 אישר מנהל המזון והתרופות האמריקאי תרופה חדשה בשם ברקסנולון (Brexanolone) לטיפול בדיכאון לאחר לידה אצל נשים. זו התרופה הספציפית לדיכאון לאחר לידה הראשונה שמאושרת. התרופה היא למעשה אנלוג של החומר Allopregnanolone , המצוי באופן טבעי במוח, שרמתו יורדת לאחר לידה. בדיקת דם יכולה לזהות אם הדיכאון קשור לירידה בהורמונים של בלוטת התריס. במקרים כאלה, ניתן לתת טיפול תרופתי מותאם.

חשוב להתמודד עם דיכאון לאחר לידה בעזרת טיפול או בדרכים אחרות. דיכאון לא מטופל של האם עלול להשפיע לרעה על התפתחות הילד. דבר זה יכול להתבטא בעיכוב שפתי, בעיות ביצירת הקשר בין התינוק לילד, בעיות התנהגות, בכי ועצבנות, בעיה בצמיחה לגובה והשמנה בקרב פעוטות וקשיים בהתמודדות עם לחץ והסתגלות לבית הספר.

ראו גם 
 דיכאון קליני
 דיכאון קדם-לידתי
 גישות אבולוציוניות לדיכאון לאחר הלידה
 פסיכוזה שלאחר לידה

לקריאה נוספת 
 מיכל וברוך פינקלשטיין, מותר לדבר על זה, מדריך למניעת דיכאון אחרי לידה איתורו והטיפול בו. הוצאת ש.זק, 2011
 אורלי שריד, דורית סגל-אנגלצ'ין, ג'ולי צוויקל (עורכות). פסיפס גופנפש: בריאות נשים בישראל, הוצאת הספרים של אוניברסיטת בן-גוריון בנגב, 2010
 קארה אייקן, התמודדות עם דיכאון אחרי לידה: בבית, איש אינו שומע את צעקתך, הוצאת אח, 2006

קישורים חיצוניים
 דיכאון אחרי לידה ודיכאון במהלך ההיריון, באתר משרד הבריאות
 דיכאון לאחר לידה, בערוץ יוטיוב של משרד הבריאות, 8 באוגוסט 2016
 דיכאון לאחר לידה, בפורטל "יולדת"
 נורית רובין-ווילסון ופרופ' מיקי בלוך, דיכאון לאחר לידה, באתר כמוני
 יצחק גילת, דיכאון אחרי לידה, באתר ער"ן
 דיכאון אחרי לידה?, באתר "על הספה"
 דיכאון אחרי לידה, באתר המרכז הרפואי האוניברסיטאי הדסה
 
 לב-ויזל, רחל; צויקל, ג'ולי; ברק, נורית, "שמרי נפשך", בריאות נפשית בקרב נשים בישראל. הוצאת הספרים של אוניברסיטת בן-גוריון בנגב, 2005
 
 
 
 סימני זיהוי וטיפים להתמודדות עם דיכאון אחרי לידה, The Medical אתר הרופאים של ישראל, 2017

הערות שוליים 

תסמונות התנהגותיות הקשורות להפרעות פיזיולוגיות ולגורמים גופניים
הורות
ייעוץ זוגי
הפרעות הקשורות להיריון וללידה
נשים ובריאות הנפש
דיכאון